За месец ноември от експертите на 16-те регионални инспекции по околната среда и водите (РИОСВ) са извършени 2069 бр. проверки на 1838 бр. обекта. За отстраняване на констатирани нарушения са дадени 810 бр. предписания. Съставени са 69 бр. актове, от които 10 са за констатирано неизпълнение на дадени предписания. Издадени са 46 бр. наказателни постановления (НП) на обща стойност 129 000 лв. За констатирано увреждане или замърсяване на околната среда над допустимите норми и/или при неспазване на емисионните норми и ограничения са наложени 32 бр. санкции. Постъпилите суми по наложени санкции са 391 889 лв.

**І. Въздух**

За замърсяване на околната среда с прах и въглероден оксид над допустимите норми, от РИОСВ Благоевград е наложена текуща санкция в размер на 1 769 лв./месец на „А-строй“ ЕООД, с. Абланица, общ. Хаджидимово за асфалтосмесителна инсталация находяща се в с. Баничан, общ. Гоце Делчев.

От РИОСВ Пловдив е наложена текуща санкция на „Сторекс 2000“ ООД, гр. Пловдив в размер на 771 лв./месец и на „Богдан Мебел“ АД, гр. Клисура в размер на 169 лв./месец за това, че при извършени собствени периодични измервания е установено изпускане на организирани емисионни потоци в атмосферния въздух, с концентрации на вредни вещества над нормите за допустими емисии.

За не извършени собствени периодични измервания на концентрациите на вредни вещества, изпускани в атмосферния въздух от работещите източници на емисии за две последователни календарни години, от РИОСВ Велико Търново са наложени имуществени санкции в размер на 100 лв. на “Фураж Росица” АД, гр. Разград и на ”Ивера 8“ ЕООД, гр. Севлиево, общ. Севлиево.

РИОСВ Враца е възобновила текущата санкция на “Топлофикация - Враца” ЕАД, гр. Враца в размер на 1397,31 лв./месечно, поради възобновяване на дейността, довела до замърсяване на атмосферния въздух с прахообразни вещества (прах) и въглероден оксид (СО) над допустимите норми при работата на Водогреен котел КМ-12 №1/F5 на гориво биомаса.

За установени превишения на нива на шум излъчвани в околната среда от РИОСВ Плевен е наложена имуществена санкция на стойност 1 000 лв. на ЕТ „Нина Илиева 2012“, а от РИОСВ Русе на„Витте Аутомотив България” ЕООД, гр. Русе.

**ІІ. Води**

От РИОСВ Бургас е наложена текуща санкция в размер на 1 067 лв./месечно на община Царево, считано от 05.08.2015 г., за обект канализационна система на гр. Царево, поради неспазване на индивидуални емисионни ограничения по показатели: общ фосфор и общ азот.

За констатирани превишения на индивидуалните емисионни ограничения, определени с Разрешителните за ползване на воден обект за заустване на отпадъчни води, от РИОСВ София са наложени имуществени санкции на „ЕФ БИ ТИ” АД, гр. София на стойност 500 лв. и на „СММ Комерс” ООД на стойност 750 лв. От РИОСВ Пловдив и РИОСВ Перник са санкционирани “Мони МГ“ ООД, гр. Пловдив и „ДИ ВИ БИ“ ООД, гр. София (за обект ТМСИ Бобошево) в размер на 1 000 лв., а от РИОСВ Смолян са санкционирани с по 500 лв. „БМ Трейдинг-Смолян“ ЕООД и „Искилиев“ ООД гр. Смолян. За превишаване на индивидуалните емисионни ограничения в отпадъчните води, от РИОСВ Велико Търново са наложени текущи санкции на „Чех – 99“ ООД, гр. София в размер на 1 494 лв./месечно и на „Драгажен флот - Истър“ АД, гр. Свищов – 1 506 лв./ месечно; от РИОСВ Смолян на ”Рудметал“ АД гр. Рудозем - 531 лв./месечно; от РИОСВ Хасково месечна санкция в размер на 867 лв./месец е наложена на „Теклас-България” АД гр. Кърджали.

За заустване на отпадъчни води в повърхностен воден обект без разрешително, от РИОСВ Перник е наложена имуществена санкция на Община Ковачевци за ПСОВ-Ковачевци в размер на 2 000 лв.

За неизпълнение на задължение за поддържане на пречиствателното съоръжение в техническа изправност и осигуряване на непрекъснато нормалната им експлоатация от РИОСВ Смолян са наложени имуществени санкции на ЕТ „Марчо Марков“ - гр. Смолян и на „Персенски “ ООД - с. Жълтуша в размер на 500 лв. всяка.

За неизвършен собствен мониторинг на заустваните отпадъчни води за второто тримесечие на 2015 г. от РИОСВ Велико Търново е наложена имуществена санкция на стойност 500 лв. на ЕТ „Кали 89 - Румен Романов“, гр. В. Търново.

С Държавна приемателна комисия е приет строеж **„**Дълбоководно заустване на пречистени отпадъчни води от ПСОВ Равда“ - проект по оперативна програма „Околна среда 2007-2013г.“

**ІІІ. Отпадъци**

За нерегламентирано третиране на отпадъци от излезли от употреба моторни превозни средства (ИУМПС), от РИОСВ Благоевград и РИОСВ Хасково са глобени две физически лица с по 2 000 лв., а от РИОСВ Велико Търново е наложена глоба на физическо лице от с. Драганово, общ. Г. Оряховица в размер на 1 400 лв.

От РИОСВ Бургас е наложена имуществена санкция в размер на 3 000 лв. на „Авточасти - Франц“ ЕООД за извършване на дейности по третиране на ИУМПС на неразрешено за това място.

За извършване на дейност по третиране на ИУМПС без разрешителен документ от РИОСВ Варна е наложена имуществена санкция в размер на 10 000 лв. на „Пито-кар” ЕООД, а от РИОСВ Бургас на „Автохит Карлито И.П.“ в размер на 7 000 лв.

От РИОСВ Благоевград е наложена имуществена санкция на ЕТ „Инвикто - Христо Миленков“, с. Черниче, общ. Симитли, за площадка в с. Церово, Благоевград в размер на 7000 лв. за извършване на дейности по събиране и третиране/оползотворяване на отпадъци от полиетилен и пластмаса, без да притежава регистрационен документ по реда на Закона за управление на отпадъците (ЗУО). За неводене на отчетност, съгласно изискванията на ЗУО, на същия оператор, за площадка в гр. Благоевград е наложена имуществена санкция от РИОСВ Благоевград, в размер на 2000 лв.

РИОСВ Шумен е наложила глоби на стойност 3 000 лв. всяка на кмета на община Омуртаг за това, че не е организирал почистване на образуваните незаконни сметища и замърсявания с отпадъци и на кмета на общ. Върбица, за това че, не е осигурил събирането на битовите отпадъци от организираното сметосъбиране на община Върбица и транспортирането им до Регионално депо гр. Омуртаг за обезвреждане чрез депониране.

За нерегламентирано депониране на производствени отпадъци, от РИОСВ Враца е наложена имуществена санкция в размер на 1 400 лв. на “Опал 94” АД, гр. Враца.

За неизпълнение на дадени предписания, свързани със задълженията на кметовете по ЗУО и Закона за опазване на околната среда (ЗООС) са наложени глоби на стойност по 2000 лева всяка: от РИОСВ Хасково на кмета на община Димитровград; от РИОСВ Перник на кмета на Община Кюстендил и кмета на с. Яхиново, община Дупница; от РИОСВ Враца на кмета на с. Липница.

За неводене на отчетност на дейностите с отпадъци по реда на ЗУО, от РИОСВ Благоевград е санкционирано „Мусала 2004“ ЕООД, гр. Белица в размер на 2 000 лв. За същото нарушение РИОСВ София е наложила имуществена санкция на стойност 3 000 лв. на „Пецитрейд” ЕООД.

От РИОСВ Враца е наложена глоба в размер на 1 400 лв. на физическо лице за попълнени неверни сведения в декларацията при предаване на отпадъци от черни и цветни метали.

Министърът на околната среда и водите е наложил имуществена санкция в размер на 5 000 лв. на „Цезар-55“ ЕООД за това, че не е изпълнено задължително предписание за откриване на процедура за класифициране на отпадъците по Закона за управление на отпадъците

През месец ноември е приключила техническата рекултивация на две сметища в град Ветово със средства от ПУДООС.

**ІV. Защитени територии, лечебни растения и биологично разнообразие**

От РИОСВ Бургас е наложена имуществена санкция на ET „Албина-Албина Отмар“ в размер на 2 000 лв. за нарушение режима на ПЗ „Пясъчни дюни-м. Каваците“.

За притежаване на забранен за притежаване защитен вид от РИОСВ София е наложена глоба на физическо лице на стойност 100 лв.

От РИОСВ Русе са извършени поддържащи дейности на територията на  ПР „Сребърна“ с цел улеснение на птиците при подготовката им за гнездовия период. Източният и западният противопожарен път са почистени от саморасла растителност и храсти, за осигуряване на достъп до специализирани автомобили в случаи на пожар.

**V. Комплексни разрешителни (КР)**

Със Заповед на директора на РИОСВ Благоевград е намалена текуща санкция на „Булгартрансгаз“ ЕАД, в размер на 191 лв./месец, за превишаване на индивидуалните емисионни норми по показателя „въглероден оксид“, определени в Комплексно разрешително, от 2 бр. изпускащи устройства от Компресорна станция „Петрич“ намираща се в с. Рупите, общ. Петрич.

От РИОСВ Перник еналожена еднократна санкция на ТЕЦ „Бобов дол“ ЕАД в размер на 177 796,96 лв. за замърсяване на атмосферния въздух от дейността на Енергиен котел 3. Измерените през 2014 г. стойности на показател прах са над определената норма в Комплексното разрешително. Данните са от собствените непрекъснати измерените (СНИ) на емисиите на вредни вещества, изпускани в атмосферния въздух и са представени в инспекцията с годишен доклад за СНИ за 2014 г.

За неизпълнение на условие в Комплексно разрешително от РИОСВ Бургас е наложена еднократна санкция на „Кроношпан България“ ЕООД в размер на 10 000 лв.

От РИОСВ Пазарджик е наложена имуществена санкция на стойност 10 000 лв. на „Свиком” АД, свинекомплекс в с. Априлци за неизпълнени условия от комплексното разрешително на обекта.

**VI. Закон за опазване на околната среда (ЗООС)**

От РИОСВ Русе е наложена имуществена санкция на „Билбобул” ООД, гр. Русе, в размер на 10 000 лв., за това че, дружеството не е уведомило РИОСВ Русе на най-ранен етап за инвестиционни намерения.

За неизпълнение на условие от решение на директора на РИОСВ Велико Търново, от инспекцията е наложена имуществена санкция на стойност 2 000 лв. на „Агрострой“ АД**,** гр. Велико Търново. Операторът е пристъпил към разширяване на рибарник (реализация на ИП) без да е приключила процедура с влязло в сила решение по ОВОС за *ИП „Добив на подземни богатства, пясък и чакъл“ в землищата на с. Водолей и с. Дичин, общ. Велико Търново*“.

От РИОСВ Варна е наложена имуществена санкция в размер на 20 000 лв. на„ТХ Русалка холидейз” ЕООД, дружеството не е уведомило РИОСВ Варна за настъпила аварийна ситуация по тръбопровода служещ за отвеждане на битово-фекални води от Туристическо селище Русалка до Пречиствателна станция за отпадъчни води Русалка.

**VII. Закон за защита от вредното въздействие на химичните вещества и смеси**

От РИОСВ Варнае наложена имуществена санкция в размер на 2 000 лв.на „Клас олио” АД за неправилно съхранение на опасни химични вещества и смеси, а на „Корона лав” ООД, имуществена санкция в размер на 1 000 лв. за неизпълнение на дадено предписание.

**VIII. Принудителни административни мерки (ПАМ)**

През отчетния период, от директорите на РИОСВ Бургас и Русе са приложени принудителни административни мерки- спиране на дейности и инсталации, както следва:

* От директора на РИОСВ Бургас е издадена Заповед за преустановяване на всички дейности на територията на защитена местност „Колокита”, зона 1 „Скални образувания и фиорди“, м. Буджака, землище на гр. Созопол от „Шарлопов-Созополис“ ЕАД;
* От директора на РИОСВ Русе е издадена заповед за ПАМ чрез пломбиране на технологични съоръжения, в изпълнение на която са пломбирани три топилни пещи, намиращи се в леярна за черни и цветни метали, собственост на „Билбобул“ ООД.